2.  ลักษณะการประกอบธุรกิจ

2.1 ความเป็นมา

เมื่อวันที่ 30 กันยายน 2524 บริษัทได้จดทะเบียนจัดตั้งขึ้นด้วยทุนจดทะเบียนเริ่มแรก 2 ล้านบาท
และในวันที่ 13 กันยายน 2536
บริษัทได้เข้าจดทะเบียนในตลาดหลักทรัพย์แห่งประเทศไทยและหุ้นของบริษัทเริ่มทำการซื้อขายในวันที่
16 กันยายน 2536

2.1.1 การเปลี่ยนแปลงและพัฒนาการที่สำคัญในเรื่องอำนาจการควบคุมบริษัท

ในรอบปี 2546 นายมินทร์ อิงค์ธเนศ
ได้จัดซื้อใบสำคัญแสดงสิทธิการซื้อหุ้นสามัญของบริษัทฯจากพันธมิตรคือ บริษัท แอพซิลอน เวนเจอร์ส
พีทีอี จำกัดและได้จำหน่ายหุ้นสามัญของบริษัทฯออกไปในตลาดหลักทรัพย์แห่งประเทศไทย
รวมถึงทั้งบริษัท แอพซิลอน เวนเจอร์ส พีทีอี จำกัดและนายมินทร์ อิงค์ธเนศ
ได้ใช้สิทธิตามใบสำคัญแสดงสิทธิในการซื้อหุ้นสามัญของบริษัทฯ เป็นผลให้ปัจจุบันทั้งบริษัท แอพซิลอน
เวนเจอร์ส พีทีอี จำกัด และนายมินทร์ อิงค์ธเนศ ถือหุ้นครองหุ้นรวมทั้งสิ้น 373,429,990
หุ้นและใบสำคัญแสดงสิทธิในการซื้อหุ้นสามัญของบริษัทฯ อีกเป็นจำนวน 84,970,000 หน่วย
ซึ่งยังครองหุ้นเสียงข้างมากและ มีอำนาจควบคุมบริษัทอยู่

นอกจากนี้เมื่อวันที่ 27 พฤศจิกายน 2546 นายมินทร์ อิงค์ธเนศ
ได้แสดงเจตจำนงยื่นใบลาออกจากการเป็นกรรมการและประธานบริหาร
สืบเนื่องจากรับตำแหน่งที่ปรึกษารองนายกรัฐมนตรี ดังนั้น บริษัทฯ
โดยความเห็นชอบจากที่ประชุมวิสามัญผู้ถือหุ้น ครั้งที่ 1/2546 เมื่อวันที่ 27 พฤศจิกายน 2546
แต่งตั้ง นายสมพล เอกธีรจิตต์ ดำรงตำแหน่งกรรมการผู้จัดการแทน
ซึ่งได้แถลงนโยบายที่จะสานต่อนโยบายเดิมที่ นายมินทร์ อิงค์ธเนศ
ได้วางรากฐานไว้ให้มีความหลากหลายในบริการแก่คู่ค้า ลูกค้า ไม่ว่าจะเป็นการค้าส่ง การค้าปลีก
งานประมูลภาครัฐ และการเป็นที่ปรึกษาและวางระบบคอมพิวเตอร์แก่ภาคธุรกิจ

2.1.2 การเปลี่ยนแปลงและพัฒนาการที่สำคัญในเรื่องการประกอบธุรกิจที่ผ่านมา

ในปี 2546 บริษัทฯ
ยังคงนโยบายให้ความสำคัญต่อเนื่องในการนำเสนอผลิตภัณฑ์คอมพิวเตอร์ของตนเองภายใต้เครื่องหมายการค้า
“SVOA” ควบคู่ไปกับการแย่งชิงส่วนแบ่งตลาดในสินค้าคอมพิวเตอร์และอุปกรณ์ต่อพ่วงอื่นๆ ซึ่งบริษัทฯ
ได้กำหนดเป้าหมายที่จะใช้ตราสัญญาลักษณ์ “SVOA” ไปยังชิ้นส่วนอุปกรณ์ (Component) อื่นๆ ด้วย
นอกจากนี้บริษัทฯ ได้เข้าร่วมโครงการคอมพิวเตอร์ “เอื้ออาทร”
ของกระทรวงเทคโนโลยีและการสื่อสาร (ไอซีที) เป็นหนึ่งในผู้ประกอบหลักให้แก่ไอซีที
ซึ่งโครงการคอมพิวเตอร์ เอื้ออาทรนี้ ภาครัฐยังคงดำเนินการต่อเนื่องในปี 2547 ต่อไปอีกด้วย
อีกทั้งเพื่อรองรับการให้บริการเพื่อให้สามารถตอบสนองความต้องการของลูกค้าและสามารถครอบคลุมพื้นที่ให้บริการได้อย่างทั่วถึง
สายธุรกิจช่องทางจำหน่าย(ITDSBU) ยังได้เปิดสาขาแห่งใหม่เป็นลำดับที่ 10 คือ ที่จังหวัดราชบุรี
อีกแห่งหนึ่ง

ในส่วนของสายธุรกิจที่ปรึกษาและวางระบบคอมพิวเตอร์ (SISBU) บริษัทฯ
ยังคงให้ความสำคัญและมุ่งเน้นเข้าสู่ธุรกิจไอทีบริการระบบ (IT Outsourcing)
โดยเชื่อมั่นว่าตลาดในสายธุรกิจนี้ยังคงมีแนวโน้มในการขยายตัวสูงอยู่จากการที่พฤติกรรมการใช้บริการไอทีของลูกค้าต่างๆหันมาใช้ไอทีบริการระบบ
(IT Outsourcing)
จากผู้ชำนาญที่ประกอบการธุรกิจที่ปรึกษาและวางระบบคอมพิวเตอร์มากขึ้นแทนการพัฒนางานสารสนเทศ
(MIS) ภายในองค์กรของตนเอง บริษัทฯ ได้ตั้งเป้าหมายภายใน 3 ปีอนาคตข้างหน้าบริษัทฯ
คาดหวังรายได้จากธุรกิจไอทีบริการระบบ (IT Outsourcing) เป็นร้อยละ 50
ของรายได้จากกลุ่มธุรกิจนี้เพื่อเป็นหลักประกันรายได้ต่อเนื่องในอนาคต โดยที่ในปี 2546 บริษัทฯ
ได้รับสัญญาเป็นผู้ให้บริการเอาท์ซอร์สซิ่งแก่ทั้งธนาคารธนชาติและธนาคารอิสลามแห่งประเทศไทย

การให้บริการไอทีบริการระบบ (IT Outsourcing)
ดังกล่าวข้างต้นไม่เพียงจำกัดอยู่เฉพาะธุรกิจภาคเอกชนเท่านั้น
ภาครัฐเองโดยเฉพาะอย่างยิ่งรัฐวิสาหกิจต่างๆ ที่มีเป้าหมายที่ต้องแปรรูปเป็นบริษัทมหาชน
ต่างต้องเปลี่ยนแปลงขบวนการทำงาน ระบบการรายงานให้สอดรับกับการรูปแบบ กฎเกณฑ์
ข้อกำหนดและกฎหมายที่เกี่ยวข้อง ซึ่งบริการเอาท์ซอร์ส จะเข้ามามีบทบาทอย่างยิ่ง
ดังจะเห็นได้จากงบประมาณแผ่นดินที่จัดสรรมาเพื่อรองรับ
และคาดว่าแนวโน้มยังคงเป็นเช่นนี้ต่อไปอีก 2 – 3 ปีข้างหน้า

2.2 การประกอบธุรกิจ

ลักษณะการประกอบธุรกิจ

  บริษัท เอสวีโอเอ จำกัด (มหาชน) หรือ SVOA
  และบริษัทย่อยดำเนินธุรกิจหลักเป็นผู้แทนจำหน่ายอุปกรณ์สำนักงานอัตโนมัติ (Office
  Automation) ตลอดจนให้คำปรึกษาและวางระบบคอมพิวเตอร์ครบวงจร
  โดยเป็นผู้แทนจำหน่ายคอมพิวเตอร์และอุปกรณ์ต่อพ่วงยี่ห้อชั้นนำ (Brand Name) ต่างๆ

  SVOA
  จัดสายงานเพื่อสร้างประสิทธิภาพให้องค์กรมีความคล่องตัวสูงเพื่อที่จะสามารถตอบสนองต่อความต้องการของลูกค้า
  โดยจัดแบ่งสายธุรกิจออกเป็น 5 สายตามความต้องการของกลุ่มลูกค้าดังนี้คือ

1.  กลุ่มธุรกิจช่องทางการจำหน่าย (IT Distribution Strategic Business Unit:
    ITDSBU)

ลักษณะธุรกิจ

  ITDSBU ดำเนินธุรกิจด้านการจัดจำหน่ายสินค้าคอมพิวเตอร์ทั้ง Hardware และ Software
  ทั้งที่นำเข้าจากต่างประเทศและที่ผลิตภายในประเทศได้แก่ คอมพิวเตอร์ยี่ห้อ “SVOA” ที่ SVOA
  อาศัยทักษะและความเชี่ยวชาญในธุรกิจไอทีพัฒนาขึ้นจนเป็นที่ยอมรับในตลาดคอมพิวเตอร์และได้ผ่านการรับรองระบบคุณภาพมาตรฐานต่าง
  อาทิเช่น ISO 14000, ISO 9000 version 2000, ISO 9002, FCC, NSTL เป็นต้น
  รวมถึงอุปกรณ์ต่อพ่วงยี่ห้อระดับสากลต่างๆ อาทิเช่น Epson, Roland, Autodesk, Mustek
  เป็นต้น

  นอกจากนั้น ITDSBU
  ยังให้บริการด้านการบำรุงรักษาและซ่อมแซมสินค้าไอทีด้วยการเป็นส่วนหนึ่งของเครือข่ายบริการของผู้ผลิตสินค้าจากต่างประเทศโดยได้รับความไว้วางใจจาก
  Epson, Acer, HP, Apple, Canon, Mustex, Roland, Lexmark แต่งตั้งให้ SVOA
  เป็นศูนย์ให้บริการบำรุงดูแลรักษาผลิตภัณฑ์อย่างเป็นทางการ ทั้งนี้ SVOA ได้จัดตั้งศูนย์บริการ
  “ไอที คลินิก” ซึ่งเป็นแฟรนไชส์ร้านซ่อมบำรุงดูแลรักษาอุปกรณ์คอมพิวเตอร์
  จำหน่ายอะไหล่แท้จากผู้ผลิตและดำเนินการโดยช่างผู้ชำนาญให้บริการระดับคุณภาพสากลขึ้น
  เพื่ออำนวยความสะดวกในการให้บริการแก่ลูกค้าอย่างครบวงจร

ศักยภาพของธุรกิจ

  ITDSBU มีความเชี่ยวชาญในการบริหารการจำหน่ายสินค้าผ่านช่องทางการจำหน่ายต่างๆ
  ซึ่งมีเครือข่ายกระจายครอบคลุมทุกพื้นที่ทั่วประเทศ โดยมีตัวแทนจำหน่ายกว่า 1,000
  รายและจัดตั้ง “ศูนย์เอสวีโอเอ” ขึ้นในจังหวัดใหญ่ๆ ในแต่ละภูมิภาคทั่วประเทศ (ปัจจุบัน
  มีทั้งสิ้น 10 ศูนย์) ทำหน้าที่ให้บริการและกระจายสินค้าสู่ตัวแทนจำหน่ายในระดับภูมิภาค

กลุ่มลูกค้าของธุรกิจ

  กลุ่มลูกค้าหลักของ ITDSBU
  จะเป็นผู้ใช้งานคอมพิวเตอร์ทั่วไปจนถึงกลุ่มลูกค้าที่ดำเนินธุรกิจขนาดกลางและเล็กที่มีความต้องการสินค้าคุณภาพ
  ได้มาตรฐานและให้บริการครบวงจร

2.  กลุ่มธุรกิจที่ปรึกษาและวางระบบคอมพิวเตอร์ (Systems Integration Strategic
    Business Unit: SISBU)

ลักษณะธุรกิจ

  SISBU ดำเนินธุรกิจด้วยการนำเสนอ Solution ด้านไอทีครบวงจรอันประกอบด้วยส่วนของ
  Hardware, Software, Software Installation, Software Implementation,
  Software Customization โดยเป็นผู้ให้บริการออกแบบวางระบบ ติดตั้ง
  พัฒนาและให้คำปรึกษาในด้านการนำระบบคอมพิวเตอร์
  เพื่อประยุกต์ปรับใช้งานให้เหมาะสมกับธุรกิจต่างๆ
  ของลูกค้าพร้อมทั้งให้บริการบำรุงรักษาหลังการขายทั้งระบบ

ศักยภาพของธุรกิจ

  เนื่องด้วย SISBU
  เป็นพันธมิตรกับเจ้าของผลิตภัณฑ์ที่มีชื่อเสียงระดับโลกประกอบกับประสบการณ์ในธุรกิจด้านการวางระบบคอมพิวเตอร์
  (Systems Integration) มากกว่า 19
  ปีจึงมีความสามารถที่จะนำเสนอเทคโนโลยีที่ได้รับการยอมรับจากทั่วโลกและบริการมาตรฐานระดับสากลแก่ลูกค้า
  โดย SISBU
  ดำเนินนโยบายด้วยการเป็นพันธมิตรกับคู่ค้าเพื่อเสนอสินค้าและบริการที่มีศักยภาพและประสิทธิภาพสูงสุดแก่ลูกค้า

กลุ่มลูกค้าของธุรกิจ

  SISBU มีกลุ่มลูกค้าหลักคือกลุ่มธุรกิจการเงินการธนาคาร กลุ่มธุรกิจการสื่อสารโทรคมนาคม
  องค์กรข้ามชาติและองค์กรธุรกิจขนาดใหญ่

1.  กลุ่มธุรกิจโครงการไอที (IT Project Strategic Business Unit: ITPSBU)

ลักษณะธุรกิจ

  ITPSBU
  ดำเนินธุรกิจด้านการจัดผลิตภัณฑ์ระบบคอมพิวเตอร์และอุปกรณ์ไอทีที่มีคุณภาพและราคาเหมาะสม
  ตรงตามความต้องการเพื่อเสนอให้แก่หน่วยงานราชการและองค์กรเอกชน
  โดยนำเสนอขายเป็นโครงการระบบเบ็ดเสร็จพร้อมทั้งทำการติดตั้งและการบริการหลังการขาย
  ตลอดระยะเวลาการใช้งานตามสัญญาเพื่อเป็นหลักประกันให้ลูกค้าของ SVOA
  สามารถใช้งานระบบคอมพิวเตอร์ ที่ SVOA
  ส่งมอบให้อย่างมีประสิทธิภาพและประสบความสำเร็จในการดำเนินโครงการของหน่วยงานนั้น ๆ
  ต่อไป

ศักยภาพของธุรกิจ

  ITPSBU
  ประกอบด้วยบุคลากรชั้นนำด้านไอทีที่มีความสามารถในการเข้าถึงความต้องการของลูกค้าด้วยการติดตามดูแลงานของลูกค้าและเสนอสินค้าและบริการที่ตอบสนองความต้องการของลูกค้าได้อย่างสมบูรณ์แบบ
  พร้อมทั้งรักษาและกระชับความสัมพันธ์ตลอดจนความน่าเชื่อถือที่สั่งสมกับลูกค้าเพื่อสร้างผลสำเร็จเชิงธุรกิจในระยะยาว

กลุ่มลูกค้าของธุรกิจ

  กลุ่มลูกค้าหลักของ ITPSBU ได้แก่หน่วยงานราชการ หน่วยงานรัฐวิสาหกิจ
  สถาบันการศึกษาและองค์กรเอกชนต่างๆ

2.  ไอที ซูเปอร์สโตร์ (IT Superstore)

ลักษณะธุรกิจ

  ดำเนินการโดยบริษัท ไอที ซิตี้ จำกัด (มหาชน) หรือ “IT CITY”
  ซึ่งเป็นหน่วยงานกลยุทธ์(Strategic Business Unit)
  เพียงหน่วยงานเดียวที่เป็นบริษัทร่วมทุนระหว่างบริษัท เอสวีโอเอ จำกัด (มหาชน)
  กลุ่มบริษัทในเครือสหกรุ๊ป พนักงานและคู่ค้าของ SVOA (โดยปัจจุบัน ณ วันที่ 31 มีนาคม 2546
  SVOA ถือหุ้นในสัดส่วนร้อยละ 39.85 ของทุนชำระแล้ว)
  ซึ่งมีลักษณะการดำเนินธุรกิจเป็นศูนย์ค้าปลีกผลิตภัณฑ์ไอทีครบวงจรขนาดใหญ่บริษัทหนึ่งในประเทศไทยสอดรับกับคำขวัญ
  “เมืองเทคโนโลยีครบวงจร” (The IT Superstore) โดย IT CITY
  มีสาขากระจายทั่วกรุงเทพฯ และในจังหวัดใหญ่ๆ ในแต่ละภูมิภาค

ศักยภาพของธุรกิจ

  IT CITY นำเสนอสินค้าและบริการภายใต้แนวคิด “ช้อปได้ครบพบสินค้าหลากหลาย” หรือ “One
  Stop Shopping” ที่เน้นความหลากหลายของสินค้าและบริการชั้นนำกว่า 8,000 รายการ
  โดยลูกค้าสามารถทดสอบเปรียบเทียบคุณภาพ
  ประสิทธิภาพและราคาของสินค้าที่มีให้เลือกหลากหลายยี่ห้อในแต่ละประเภทประกอบการตัดสินใจซื้อได้
  นอกจากนั้น IT CITY ยังเสนอบริการด้วยแนวคิด “Everyday Exhibition”
  ที่มุ่งนำเสนอการแสดงความสดใหม่ ทันสมัยของเทคโนโลยี
  สาระความรู้และข้อมูลข่าวสารในโลกไอที ตลอดจนรายการสินค้าพิเศษต่างๆ
  สลับเปลี่ยนตลอดเวลาตลอดปี

กลุ่มลูกค้าของธุรกิจ

  IT CITY มีกลุ่มลูกค้าหลักได้แก่ผู้ใช้งานคอมพิวเตอร์ทั่วไป
  กลุ่มลูกค้าองค์กรธุรกิจขนาดกลางและเล็กที่ต้องการสินค้าไอทีคุณภาพที่มีความหลากหลายตอบสนองความต้องการได้ทุกรูปแบบ

3.  กลุ่มธุรกิจช่องทางการจำหน่ายชิ้นส่วนอิเล็กทรอนิกส์(Components Distribution
    Business Unit : CDBU)

  ลักษณะธุรกิจ

  กลุ่มธุรกิจช่องทางการจำหน่ายชิ้นส่วนอิเล็กทรอนิกส์นี้จะรับผิดชอบด้านการจัดจำหน่ายชิ้นส่วนต่างๆ
  สำหรับอุตสาหกรรม เทคโนโลยีสารสนเทศ
  และอิเล็กทรอนิกส์ที่นำเข้าจากต่างประเทศไปยังลูกค้าส่วนใหญ่แล้วชิ้นส่วนประกอบเหล่านี้จะผลิตโดยบริษัทชั้นนำต่างๆ
  ในประเทศไต้หวัน จีน และเกาหลี
  นอกจากนี้กลุ่มธุรกิจช่องทางการจำหน่ายชิ้นส่วนอิเล็กทรอนิกส์ยังทำหน้าที่ให้บริการด้านการขายอย่างมืออาชีพ
  และการบริการด้านการตลาดให้กับผู้ผลิตส่วนประกอบสำหรับอุตสาหกรรมเทคโนโลยีและอิเล็กทรอนิกส์

  ศักยภาพของธุรกิจ

  ปัจจุบันอุตสาหกรรมเทคโนโลยีสารสนเทศประเทศไทยมีการเติบโตอย่างต่อเนื่อง
  ดังนั้นความต้องการด้านอุปกรณ์และส่วนประกอบสำหรับอุตสาหกรรมนี้จึงเพิ่มขึ้นเช่นกัน
  กลุ่มธุรกิจช่องทางการจำหน่ายชิ้นส่วนอิเล็กทรอนิกส์
  สามารถให้บริการผลิตภัณฑ์และการบริการคุณภาพเยี่ยมแก่ลูกค้าชิ้นส่วนอิเล็กทรอนิกส์จะถูกนำเข้ามาจากต่างประเทศ
  ดังนั้นมีลูกค้าจำนวนมากที่ต้องการการจัดส่งและการบริการภายในประเทศ

  กลุ่มลูกค้า

  กลุ่มลูกค้าหลักของชิ้นส่วนอิเล็กทรอนิกส์คือบริษัทต่างชาติและบริษัทอื่นๆ ในประเทศไทย
  ในขณะที่กลุ่มลูกค้าหลักด้านชิ้นส่วนสำหรับอุตสาหกรรมเทคโนโลยีสารสนเทศคือกลุ่มบริษัทคอมพิวเตอร์ที่มีระบบครบวงจร
  ร้านค้าปลีกย่อย และผู้ใช้คอมพิวเตอร์ซึ่งประกอบและอัพเกรดคอมพิวเตอร์ด้วยตนเอง

  * กลุ่มธุรกิจช่องทางการจำหน่ายชิ้นส่วนอิเล็กทรอนิกส์ เป็นโครงการที่บริษัทฯ
  วางแผนที่จะเริ่มดำเนินการในอนาคตอันใกล้

2.3 โครงสร้างรายได้

  ------------------------------- ------------- ------- ------- ---------- -----
  สายผลิตภัณฑ์/กลุ่มธุรกิจ               ดำเนินการโดย   รายได้   %       กำไรขั้นต้น   %

  ช่องทางการจำหน่าย                 ITDSBU        2,091   52%     233        11%

  ที่ปรึกษาและวางระบบคอมพิวเตอร์       SISBU         715     18%     102        14%

  โครงการไอที                      ITPSBU        1,193   30%     126        11%

  รวม                                           3,999   100%    461        12%

  หัก รายการระหว่างกัน                             (208)           0          0%

  สุทธิ                                           3,791           461        12%
  ------------------------------- ------------- ------- ------- ---------- -----

2.4 เป้าหมายการดำเนินธุรกิจ

จากการที่บริษัทฯ ได้ตั้งเป้าหมายในการนำเสนอเครื่องคอมพิวเตอร์ภายใต้ยี่ห้อของตนเอง(Brand)
“SVOA PC” นั้นโดยได้เริ่มนำเสนอสู่ตลาดในปี 2543 ในปี 2546 นี้ ยอดขายคอมพิวเตอร์ SVOA
PC สามารถจำหน่ายได้ทั้งสิ้นรวม 36,399 หน่วย คิดเป็นร้อยละ 34-35
ของส่วนแบ่งรายได้ของธุรกิจช่องทางจำหน่าย (IT Distribution Strategic Business
Unit: ITDSBU) นับว่าได้บรรลุเป้าหมายแล้วในระดับหนึ่งที่ได้กำหนดไว้ในปี 2543 ว่า
“โครงสร้างรายได้หลักของธุรกิจช่องทางจำหน่ายของบริษัทมาจากยอดขาย SVOA PC ภายใน 3
ปีข้างหน้า

กลยุทธ์การดำเนินธุรกิจในปีหน้า บริษัทจะมุ่งให้ความสำคัญไปยัง 3 กลยุทธ์หลัก โดย

กลยุทธ์แรก คือการสร้างคอมพิวเตอร์ยี่ห้อเอสวีโอเอพีซี
ซึ่งเป็นคอมพิวเตอร์ประกอบภายในประเทศให้เป็นผู้นำตลาด
โดยการสร้างมูลค่าเพิ่มของสินค้าทั้งในแง่คุณภาพและการให้บริการให้เป็นที่แตกต่างจากคู่แข่งในตลาด
ซึ่งแผนการผลักดันคอมพิวเตอร์ยี่ห้อ เอสวีโอเอพีซี
ที่วางไว้ในปีนี้คือบริษัทมีแผนสร้างชื่อสินค้าและบริการภายใต้แบรนด์ เอสวีโอเอ
ให้เป็นที่รู้จักในวงกว้าง

+-------------------+----------------+--------------------------------+
| เป้าหมายและก       |                |                                |
| ลยุทธ์การผลักดันคอมพิว |                |                                |
| เตอร์ยี่ห้อเอสวีโอเอพีซี |                |                                |
|                   |                |                                |
| ให้เป็นอันดับ 1 ในตลา |                |                                |
| ดคอมพิวเตอร์เมืองไทย |                |                                |
+-------------------+----------------+--------------------------------+
| ระยะเวลา          | เป้าหมาย        | กลยุทธ์                          |
+-------------------+----------------+--------------------------------+
| -   ปัจจุบัน         | 1 ใน 10        | 1.  สร้างแบรนด์เอสวีโอเ           |
|                   | ของตลาดคอ      | อให้เป็นที่รู้จักในวงกว้างโดยปีนี้เตรียมงบ |
| -   12 เดือนข้างหน้า | มพิวเตอร์เมืองไทย |     50 ล้านบาท                  |
|                   |                |     จัด                         |
| -   18 เดือนข้างหน้า | 1 ใน 3         | แคมเปญแจกรถให้ตัวแทนจำหน่ายรายย่อย |
|                   | ของตลาดคอ      |                                |
|                   | มพิวเตอร์เมืองไทย | 2.  เพิ่มช่องทางจำหน่ายที่หลากหลาย   |
|                   |                |                                |
|                   | อันดับ 1         | 3.  เพิ่มสายผลิตภัณฑ์ใหม่ในการทำตลาด |
|                   | ของตลาดคอ      |     อาทิ เครื่องแม่ข่าย             |
|                   | มพิวเตอร์เมืองไทย |                                |
|                   |                | 4.  เปิดบริการคอล                |
|                   |                | ล์เซ็นเตอร์ให้บริการก่อนและหลังการขาย |
+-------------------+----------------+--------------------------------+

กลยุทธ์ที่ 2 คือการขยายธุรกิจไปยังบริการรับจ้างดูแลระบบหรือเอาต์ซอร์ซซิ่ง
งานทางด้านไอทีให้กับองค์กรธุรกิจต่างๆ โดยเล็งเห็นว่าบริการดังกล่าวมีแนวโน้มการเติบโตสูง
ขณะเดียวกันยังมองว่าประเทศไทยมีความพร้อมสำหรับการให้บริการดังกล่าวแล้ว
โดยขณะนี้องค์กรธุรกิจขนาดใหญ่ อาทิ ธนาคารและโทรคมนาคม
เริ่มให้ความสำคัญกับการทำธุรกิจหลัก
และว่าจ้างบริษัทผู้เชี่ยวชาญทางด้านไอทีเข้าไปดูแลงานทางด้านไอที
ทั้งนี้ในการขยายธุรกิจไปยังบริการดังกล่าวนั้นบริษัทได้จัดตั้งแผนกธุรกิจให้บริการเอาต์ซอร์ซซิ่งขึ้นมา
ภายใต้กลุ่มธุรกิจที่ปรึกษาและวางระบบคอมพิวเตอร์ (SISBU)
เพื่อให้บริการดังกล่าวกับลูกค้าโดยเฉพาะ
ซึ่งในเบื้องต้นจะมุ่งไปยังนำเสนอบริการดังกล่าวโครงการที่มีการเซ็นสัญญาว่าจ้างราว 3-5 ปี
โดยเฉพาะโครงการขนาดใหญ่

ส่วนกลยุทธ์สุดท้าย คือ การผลักดันไอที ซิตี้ ให้เป็นผู้นำตลาดในธุรกิจไอที ซูเปอร์สโตร์
ซึ่งกลยุทธ์ที่วางไว้ในปีนี้ คือการนำบริษัทดังกล่าวเข้าจดทะเบียนในตลาดหลักทรัพย์แห่งประเทศไทย
ไอที ซิตี้
จะนำเม็ดเงินที่ได้จากการระดมทุนส่วนหนึ่งมาใช้ในการขยายสาขาเพิ่มโดยในปีนี้ได้วางเป้าหมายขยายสาขาเพิ่มอีก
10 แห่ง จากปัจจุบันมีอยู่ 10 แห่ง